तमिल अभिनेता सी मणिकंदन ने पिचाई के पिता से ये घर खरीदा, दस्तावेज सौंपते हुए भावुक हो गए पिता
Tamil Actor C Manikandan Buys Google CEO Sundar Pichai's Childhood Home गूगल के सीईओ सुंदर पिचाई का बचपन चेन्नई के जिस घर में बीता था उसे अब बेच दिया गया है। पिचाई के माता-पिता ने पुराने घर को तोड़कर जमीन को तमिल अभिनेता और निर्माता सी मणिकंदन को बेच दिया है
गूगल के CEO सुंदर पिचाई का बचपन चेन्नई के जिस घर में बीता था उसे अब बेच दिया गया है। पिचाई के माता-पिता ने पुराने घर को तोड़कर जमीन को तमिल अभिनेता और निर्माता सी मणिकंदन को बेच दिया है। तमिलनाडु के मदुरै में लक्ष्मी और रघुनाथ पिचाई के घर पैदा हुए सुंदर पिचाई ने अपना पूरा बचपन चेन्नई में बिताया। IIT-खड़गपुर में एडमिशन लेने से पहले पिचाई ने यहीं अपनी शिक्षा प्राप्त की थी।
सुंदर इस घर में 20 साल की उम्र तक रहे थे। वो अब अमेरिका में रहते हैं। यह घर कितने रुपयों में बिका, इसकी जानकारी अभी सामने नहीं आई है। द हिंदू बिजनेस लाइन से बातचीत में मणिकंदन ने कहा, 'मैं खुद एक रियल एस्टेट डेवलपर हूं। मैंने करीब 300 घर बना कर डिलीवर किए हैं। सुंदर पिचाई ने हमारे देश को गौरवान्वित किया है। वे जहां रहें, उस घर को खरीदना मेरी जिंदगी की एक गर्व करने वाली बात है।'
दस्तावेज सौंपते हुए भावुक हो गए थे सुंदर के पिता
प्रॉपर्टी के नए मालिक मणिकंदन ने अपना एक्सपीरियंस शेयर करते हुए बताया कि पिचाई के पिता जब प्रॉपर्टी के दस्तावेज सौंप रहे थे तो बहुत भावुक हो गए थे, क्योंकि ये उनकी पहली प्रॉपर्टी थी। मणिकंदन ने कहा, पिचाई के पिता ने रजिस्ट्रेशन ऑफिस में कागजी कार्रवाई पूरा करने के लिए घंटों तक धैर्यपूर्वक प्रतीक्षा की। लेन-देन की प्रक्रिया को पूरा होने में लगभग चार महीने लगे, क्योंकि उस समय पिचाई के पिता अमेरिका में रह रहे थे।
सुंदर की मां ने मेरे लिए पर्सनली फिल्टर कॉफी बनाई
मणिकंदन ने बताया कि जब इस घर को खरीदने की बातचीत चल रही थी तब सुंदर की मां ने मेरे लिए पर्सनली फिल्टर कॉफी बनाई। वहीं उनके पिता ने प्रारंभिक मुलाकात के दौरान दस्तावेज दिखाए। पिचाई आखिरी बात अक्टूबर 2021 में चेन्नई आए थे। एयरपोर्ट जाते समय वो अपनी बचपन की यादों को ताजा करने वाना वाणी स्कूल पहुंचे थे।
अभी कैलिफोर्निया के लग्जरियस मेंशन में रहते हैं पिचाई
सुंदर पिचाई गूगल के साथ ही अल्फाबेट इंक के भी CEO हैं। 2015 में पिचाई को गूगल का CEO नियुक्त किया गया था और 2019 में वे अल्फाबेट इंक के भी CEO बने। अभी वो कैलिफोर्निया में रहते हैं। यहां उनके पास एक लग्जरियस मेंशन है। कैलिफोर्निया के सांता क्लारा काउंटी में एक पहाड़ी की चोटी पर स्थित, यह संपत्ति 31.17 एकड़ भूमि में फैली हुई है।
